奉天行
作者：孔平仲
朝代：宋

paragraphs: 蒼蒼行露出苑門，孤城逼仄不可存。
賊兵之來若風雨，頃刻城下皆雲屯。
紛紛矢石蔽空黑，天子垂泣對將軍。
將軍提筆書滿背，城中白丁久奪氣。
草車之焚雖已矣，雲橋百尺虹蜺起。
下瞰城中笑飲酒，乾陵赭袍擁朱紫。
朔方大將來赴急，彷徨中路不敢入。
豺狼合從堪慟哭，翠華崎嶇又巡蜀。
聖神文武何至此，堂上有人面如鬼。